b'\n_START_ARTICLE_\nP\xc3\xa4ev p\xc3\xa4rast homset\n_START_SECTION_\nSisu\n_START_PARAGRAPH_\nPaleoklimatoloog Jack Hall (Dennis Quaid) puurib oma kolleegide Franki ja Jasoniga Antarktikas, kui ootamatult suur j\xc3\xa4\xc3\xa4t\xc3\xbckk nende juures murdub. Hall teeb hiljem \xc3\x9cRO konverentsil New Delhis ettekande globaalse kliimasoojenemise kohta, aga peaaegu mitte keegi ei j\xc3\xa4\xc3\xa4 tema v\xc3\xa4iteid uskuma. _NEWLINE_Ainult professor Terry Rapson \xc5\xa0otimaalt usub, et Jack Halli teooriad v\xc3\xb5ivad t\xc3\xb5ele vastata. Rapson avastab, et mitmed poid Atlandi ookeanis n\xc3\xa4itavad ootamatut temperatuurilangust ja teeb j\xc3\xa4relduse, et sulav polaarj\xc3\xa4\xc3\xa4 on hakanud h\xc3\xa4irima P\xc3\xb5hja-Atlandi hoovust. Rapson v\xc3\xb5tab \xc3\xbchendust Halliga, kellel on paleoklimaatiline mudel, mis n\xc3\xa4itab kuidas kliimamuutused p\xc3\xb5hjustasid j\xc3\xa4\xc3\xa4aja._NEWLINE_\xc3\x9cle kogu maailma hakkab ilm ootamatult halvenema ja suuri purustusi p\xc3\xb5hjustama. USA president annab \xc3\xa4\xc3\xa4rmiselt halva ilma t\xc3\xb5ttu FAAle loa peatada kogu lennuliiklus USA territooriumil. Samal ajal ISSis viibivad astronaudid n\xc3\xa4evad p\xc3\xb5hjapoolkeral suurt tormi, mis takistab neil Maale naasmist. Olukord halveneb veelgi peale seda, kui \xc3\xbcks suur torm jaguneb Kanada, Siberi ja \xc5\xa0otimaa kohal kolmeks orkaanisarnaseks tormiks, mille silmas on  temperatuur \xe2\x88\x92101 \xc2\xb0C. _NEWLINE_Peale kolme tormi tekkimist halveneb ilm h\xc3\xbcppeliselt ja p\xc3\xb5hjustab liiklusummikute k\xc3\xa4es vaevleval Manhattanil \xc3\xbcleujutuse. New Yorgis viibib ka akadeemilisel seitsmev\xc3\xb5istlusel osalev Jack Halli poeg Sam. Sam lubab isale, et ta tuleb j\xc3\xa4rgmise rongiga koju, aga see osutub v\xc3\xb5imatuks, kui \xc3\xbcleujutuse t\xc3\xb5ttu suletakse metroo ja rongijaamad. Kui Jack taipab, et Sam ei saa New Yorgist minema, k\xc3\xa4sib ta pojal iga hinna eest toas p\xc3\xbcsida ja l\xc3\xb5kke abil soojas p\xc3\xbcsida, lisades et kui ta \xc3\xbcritab tormi ajal linnast lahkuda, siis ta k\xc3\xbclmub surnuks. Tormi ajal tabab New Yorki hiidlaine ja Jack ning ta s\xc3\xb5brad leiavad varjupaiga \xc3\xbches raamatukogus._NEWLINE_President m\xc3\xb5istab, et Hall r\xc3\xa4\xc3\xa4kis t\xc3\xb5tt ja annab k\xc3\xa4su l\xc3\xb5unapoolsed osariigid evakueerida, m\xc3\xb5istes et p\xc3\xb5hjapoolsete osariikide jaoks pole enam aega ja p\xc3\xa4\xc3\xa4stet\xc3\xb6\xc3\xb6tajate sinna saatmine ainult suurendab hukkunute arvu. Jack ja tema kaaslased suunduvad omal algatusel New Yorki, et Sam ja ta s\xc3\xb5brad \xc3\xa4ra tuua. Nad liiguvad p\xc3\xb5hja poole autoga, aga see j\xc3\xa4\xc3\xa4b Philadelphiast p\xc3\xb5hja pool lumme kinni ja seet\xc3\xb5ttu peavad nad edasi liikuma jalgsi._NEWLINE_Raamatukogus otsustavad seal varjul olevad inimesed New Yorgist lahkuda ja suunduda l\xc3\xb5unasse, ning Sam \xc3\xbcritab neid takistada \xc3\xb6eldes, et kui nad tormi k\xc3\xa4tte l\xc3\xa4hevad, siis saavad k\xc3\xb5ik surma. Inimesed otsustavad siiski lahkuda, sest peavad Sami hoiatust rumaluseks. Raamatukokku j\xc3\xa4\xc3\xa4vad ainult Sam, ta s\xc3\xb5brad ja veel paar inimest, kes j\xc3\xa4\xc3\xa4vad Sami uskuma. Nad asuvad soojas p\xc3\xbcsimiseks raamatuid p\xc3\xb5letama ja \xc3\xbcritavad nappide toiduvarudega elus p\xc3\xbcsida. _NEWLINE_Teel New Yorki, kukub Frank, \xc3\xbcks Jack Halli meeskonnaliikmetest, l\xc3\xa4bi lumega kaetud kaubamaja klaaskatuse. Jack ja Jason proovivad teda k\xc3\xb6ie abil \xc3\xbcles sikutada, aga klaaskatus j\xc3\xa4tkab murenemist ja Frank otsustab ennast ohverdada, l\xc3\xb5igates k\xc3\xb6ie l\xc3\xa4bi._NEWLINE_Samal ajal saab Mehhikos asuv USA asepresident teada, et presidendi konvoi j\xc3\xa4i tormi k\xc3\xa4tte ja keegi ei p\xc3\xa4\xc3\xa4senud sealt eluga, mist\xc3\xb5ttu saab asepresidendist uus USA president. _NEWLINE_J\xc3\xa4rgmisel hommikul avastavad raamatukogus olijad, et Sami s\xc3\xb5brannal, Laural on verem\xc3\xbcrgitus ja kui ta kohe ravimit ei saa, siis ta sureb. Sam ja kaks ta kaaslast l\xc3\xa4hevad sisemaale triivinud Vene kaubalaevale ravimeid otsima ja nad j\xc3\xb5uavad koos ravimiga napilt raamatukokku tagasi, kui orkaani silm linna kohale j\xc3\xb5uab. Ka Jack ning Jason p\xc3\xa4\xc3\xa4sevad surnuks k\xc3\xbclmumisest, varjudes New Yorgi \xc3\xa4\xc3\xa4relinnas mahaj\xc3\xa4etud restorani._NEWLINE_Jack leiab j\xc3\xa4rgmisel hommikul restorani l\xc3\xa4hedalt raamatukogust lahkunud inimesed, kes k\xc3\xbclmusid t\xc3\xb5epoolest tormi ajal surnuks ja  n\xc3\xa4evad veel, et New York on muutunud l\xc3\xa4hisarktilise kliimaga linnaks, kus on 72 kraadi k\xc3\xbclma. Ta liigub koos Jasoniga edasi ja j\xc3\xb5uab Manhattanile, kus ta avastab, et raamatukogu on mattunud lume alla, aga leiab Sami ja ta r\xc3\xbchma elusana. USA valitsus saadab New Yorki s\xc3\xb5jav\xc3\xa4etranspordikopterid, mille meeskonnad leiavad linnast veel elluj\xc3\xa4\xc3\xa4nuid. Film l\xc3\xb5ppeb stseeniga, kus ISSis viibivad astronaudid vaatavad k\xc3\xbclmunud p\xc3\xb5hjapoolkera ja \xc3\xbcks \xc3\xbctleb teisele:"Vaata...Kas sa oled kunagi nii puhast \xc3\xb5hku n\xc3\xa4inud?"'